Wir, der schulthes und der ràtt der stàtt Aròw, bekennent mit disem brieff, das uff hùtt, als sin datum wiset, fùr ùns zuͦ recht komen sind der ersam, wisz Hans Kristan, der zitt hoffmeister
des erwirdigen closters zuͦ Kùngsfelden, und in namen der erwirdigen, geistlichen fròwen, eptischin und covent des selben closters, als von des win zechenden alhie und Cuͦnrat Sumer,
wilent Uͦlrich Sumers, seligen, elicher sun, in namen siner muͦtter und Ruͦdolffs, sines bruͦders, als von der quart des selben zechenden an einem und Ruͦdolff Merischwand, ✳ Cuͦnrat Stùbi, ✳ Hans
Weber, ✳ Hans Ruͦger und Heini von Ruͦd, trottmeister, und seszhafft alhie am andren teil. und clagtent der genāt hoffmeister und Cuͦnrat Sumer in namen als ob stàt, wie das vor langer
zitt ein ùberkomnisz und von alterher komen wer, das die genanten fròwen von ir win zechenden, des glichen von der quart einem trottmeister von einem soͧm win ze lon geben
soͤltent sechs haller und nit mer. nu habe yetz Ruͦdolff Merischwand von yetlichem soͧm genomen zwo masz. des glichen meynnent die andren harnach ouch zehaben, das si unbillichnem ûber die ùberkomnisz, vor malen beschaͤchen, und von alter herkomen uffuͤret, clagtent sy, wen̄ einer im selbs oder andren ein soͧm, zwey, fùnff, ✳ zechen mer oder minder fasseti in sine
vasz, so griff er dan̄ hinder sich in den ungezechnetten win und neme da von yetlichem soͧm zwo masz zuͦ trottlon, da mit der zechend aber nit recht geben wurd. dann
wen̄ nùn soͧm gemessen wurdent, so kaͤm der zechender umb zwo masz, von fùnffthalbn̄ eine, des glichen von mer oder minder, so vil sich von yetlichem gepùrt. dar zuͦ der genāt
Ruͦdolff Merischwand antwurt: des ersten, von der zweyer massen wegen, so si von einem soͧm nement, wer war, er hett die genomē. des glichen weͤltent die andren ouch tuͦn und
meintent, si soͤltent inen die yetz geben und hett inen darin nit anders getan, den̄ andren und si meintent, si hettent nit unrecht getan, dan̄ si muͤstent arbeit da mit haben, es
were mit in messen in ire vasz, uffladen und andrem. von der zweyer massen wegen, so si zuͦ trottlon nement von yetlichem soͧm, und das von dem ungezechnetten win, wer war,
si hettent den also genomē, den̄ es wêr also an si komen und hettent das biszher gebrucht und meintent, si hettent daran nit unrecht getan mit vil andren wortten durch bedteil gebrucht nit nott zemelden hand, daruff bed teil zuͦ recht gesetzt. also nach verhoͤrung, clag und antwurt ist einhelklich indem ràtt bekennt: des ersten, als dan̄ des hoffmeistrˀs
und ouch Cuͦnrat Sumeˀs klegt gewessen, das von alterher komen und vor langer zitt ein ùberkomnisz beschaͤchen, das si von einem soͧm nit mer dan̄ sechs haller zelon geben soͤllent,
so soͤllent si hinfùr ouch sechs haller ✳ von eim soͧm geben und nit meˀ. es sy dan̄ sach, das die trottmeister uss bringent mit recht anden enden, do das hin gehoͤrt, d
soͤllent. von des trottwins wegen ist bekennt, wen̄ si hin fùr inen selbs oder andren vassent nùn soͧm mer oder minder, so soͤllent si von dem gezechnetten win nemen von yetlichem
soͧm zwo masz und nit von dem ungezechnetten win. ob si aber hinder sich griffen woͤltent inden ungezechnetten, wen̄ si dan̄ von nùn soͧmen achtzechen masz nemēt, so soͤllēt
si von den achtzechen massen dem zechendē zwo gebn̄, von fùnffthalbn̄ soͧm nùn masz und dem zechender davon ein masz, als sich das von yetlichem gepùrt und sich nach der
zal gipt. des begerttent inen der hoffmeister und Cuͦnrat Sumer innamē als obstat urkùnt und brieff zegebent, das wir inen ze gebent zuͦ beken̄t hand. und sind disz die rètt:
die ersamen, wisen Heini Bosler, Hans Guͦtxind, Hans Buchsser, ✳ Hans Wider, ✳ Jacob Schmid, ✳ Claus Pur, ✳ Cuͦntz Kristan. ✳ und des alles zuͤ warem urkùnt, so haben wir unsers rattes
secrett ingesigel, uns und unsern nachkomen ane schaden, offenlich gehenckt an disen brieff, der geben ist uff mitwuchen nechst vor aller helgen tag des jares, do man zalt
nach Cristi unsers herˀen gepurt tusent vierhundeˀt sibentzig und ein jar.